Проект:

# РЕПУБЛИКА БЪЛГАРИЯ

# Заместник-министър на земеделието, храните и горите

**ДО ОДОБРЯВАМ:**

**г-жа ДЕСИСЛАВА ТАНЕВА \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Министър на земеделието, МИНИСТЪР НА ЗЕМЕДЕЛИЕТО,**

**храните И ГОРИТЕ ХРАНИТЕ И ГОРИТЕ**

**Относно:** Проект на Заповед за изменение и допълнение на Заповед № РД 09-143 от 23.02.2017 г., изменена със Заповед № РД 09-234 от 12.03.2018 г., Заповед № РД 09-355 от 09.04.2019 г., и Заповед № РД 09-1152 от 11.12.2019 г., съгласно чл. 16 от Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. (Наредба № 7 от 2015 г.), (обн., ДВ, бр. 16 от 2015)

ДОКЛАД

от

Д-р Лозана Василева

*Заместник – министър на земеделието, храните и горите*

УВАЖАЕМА ГОСПОЖО МИНИСТЪР,

Земеделските стопани се подпомагат по мярка 10 „Агроекология и климат“ от Програмата за развитие на селските райони за периода 2014 – 2020 г. (ПРСР 2014-2020 г.) само за извършването на дейности съгласно установените изисквания за управление с Наредба № 7 от 2015 г., които надхвърлят съответните базовите изисквания по съответното направление.

Съгласно разпоредбата на чл. 16 от Наредба № 7 от 2015 г., когато при проверка на място или административни проверки, извършвани от Държавен фонд „Земеделие“- Разплащателна агенция (ДФЗ-РА), се установи неспазване на базовите изисквания, минималните изисквания за торене и използване на продукти за растителна защита, изискванията по управление по ангажименти за площи и животни, годишните агроекологични плащания се отказват или намаляват съгласно методика, утвърдена от министъра на земеделието, храните и горите.

Дирекция „Развитие на селските райони“ е поискала информация от ДФЗ-РА с писмо с изх. № 10-906/31.08.2020 относно резултатите от проверките по заявленията за кампания 2019 на изпълняващите ангажименти по мярка 10 „Агроекология и климат“. Постъпила е информация с писма с вх. № 10-1043/09.10.2020 г., и вх. № 10-1169/05.11.2020 година.

Извършен е анализ на постъпилата информация от ДФЗ-РА, като е установено, че се констатира увеличение на неспазване на изисквания по управление по част от направленията в мярката. Изискванията на европейското законодателство определят, че при вземането на решение относно размера на отказ или оттегляне на подпомагането при неспазване на ангажиментите или други задължения, следва да се отчита тежестта, степента, продължителността и системността на неспазването във връзка с условията за подпомагане, като се осигури възпиращ ефект. Следва да се отбележи, че разпоредбите на Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ, бр. L 347 от 20.12.2013) задължават държавите членки да осигуряват ефективна защита на финансовите интереси на Съюза. В тази връзка, нарастването на дела на констатирани нарушения изисква промяна в системата на намаления в съответствие с изискванията по прилагане на европейското право.

С проекта на Заповед се предлагат изменения в Приложението към Заповед № РД 09-143 от 23.02.2017 г. на министъра на земеделието и храните, която е изменена със Заповед № РД 09-234 от 12.03.2018 г., Заповед № РД 09-355 от 09.04.2019 г. и Заповед № РД 09-1152 от 11.12.2019 г. на министъра на земеделието, храните и горите. Предвидените изменения са съобразени с действащите степени на неспазване на изискванията.

С проекта на заповед се указва, че утвърдената методика следва да се измени по отношение на процентите на намаление в три направления, а именно:

* „Контрол на почвената ерозия“, дейност „Затревяване на междуредията на лозята и трайните насаждения“
* „Опазване на застрашени от изчезване местни породи, важни за селското стопанство“
* „Традиционни практики за сезонна паша (пасторализъм)“

По отношение на направление „Контрол на почвената ерозия“, дейност „Затревяване на междуредията на лозята и трайните насаждения“ е постъпила информация, която сочи нарастване на установените случаи на неспазване на изискването за затревяване на междуредията на лозята и трайните насаждения със значителен ръст в сравнение с кампания 2018. Изискването по управление на дейността е съгласно чл. 36, ал. 1, т. 2, буква „б“ от Наредба № 7 от 2015 година, земеделските стопани извършват противоерозионни мероприятия в лозя и трайни насаждения чрез затревяване на междуредията на лозята и трайни насаждения.

По направление „Опазване на застрашени от изчезване местни породи, важни за селското стопанство“ се запазва тенденцията за ежегодно нарастване на констатираните нарушенията на изискването по управление във връзка с чл. 42, т. 1 от Наредба № 7 от 2015 година, съгласно което земеделските стопани са длъжни да предоставят писмено разрешение от съответната развъдна асоциация или Изпълнителната агенция по селекция и репродукция в животновъдството за клане или продажба на всяко едно животно през текущата година. Същото увеличение на неспазване на изискването по управление е констатирано и през кампания 2018 спрямо 2017.

След анализ на постъпилата информация от ДФЗ-РА за направление „Традиционни практики за сезонна паша (пасторализъм)“ е установен значителен ръст на нарушенията на изискването по управление за извеждане на животните на определените планински пасища най-малко 3 месеца от годината в периода май-октомври.

В допълнение сме информирани от Министерство на околната среда и водите (МОСВ) с писмо с вх. № 0403-214 oт 23.11.2020 г. относно нуждата от краткосрочни мерки за подобряването на пасищните екосистеми в националните паркове. Писмото е резултат от проведени междуинституционални срещи, на които представители на МОСВ са поставяли проблеми относно поддържането на гъстота на ЖЕ/ха, съгласно плана за управление на съответния парк и нарушения, свързани с качваните животни, както и нормите на натоварване на пасищата в управляваните от дирекциите на националните паркове. По отношение на изискването за земеделските стопани да спазват нормите на натоварване на пасищата, одобрени от дирекциите на националните паркове и да поддържат гъстота на ЖЕ/ха, съгласно плана за управление на съответния парк са постъпили данни от ДФЗ-РА, съответно: постъпили 1 брой констатирано нарушение за 2019, 2 броя за 2018 година. С оглед на изразени резерви от страна на МОСВ по отношение на прилагане на направление „Традиционни практики за сезонна паша (пасторализъм)“ допълнително беше поискана информация от ДФЗ-РА за изпълнение на изискването *и* за кампания 2020. Въпреки незначителното констатирано нарастване и отчитайки препоръката на МОСВ за предприемане на краткосрочни мерки за подобряване на изпълнението на дейността предлагаме увеличение на процента на намаление.

Вследствие на проведената кореспонденция и извършения анализ на данните от проверките на изпълняващите ангажименти по мярка 10 „Агроекология и климат“ се заключава, че за две поредни кампании, а именно 2018 и 2019, се констатира увеличение на неспазване на изискванията за управление по посочените направления.

С оглед на изложеното, ведно с установеното неспазване на конкретните изисквания за управление и нарастване на дела на констатирани нарушения се предлага промяна в процента на намаленията, което да осигури прилагането на принципа за възпиращия ефект.

**УВАЖАЕМА ГОСПОЖО МИНИСТЪР,**

Във връзка с гореизложеното предлагам да одобрите проект на Заповед за изменение и допълнение на Заповед № РД 09-143 от 23.02.2017 г., изменена със Заповед № РД 09-234 от 12.03.2018 г., Заповед № РД 09-355 от 09.04.2019 г. и Заповед № РД 09-1152 от 11.12.2019 г., съгласно чл. 16 от Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г.

